REGOLAMENT TAL-KUNSILL (KE) Nru 362/2008
ta' l-14 ta' April 2008
li jimplimenta r-Regolament (KE) Nru 1177/2003 tal-Parlament Ewropew u tal-Kunsill li jirrigwarda l-istatistika Komunitarja dwar l-introjtu u l-kondizzjonijiet ta' l-għajxien (UE-SILC) fir-rigward tal-lista ta’ l-2009 tal-fatturi varjabbli sekondarji mmirati relattivament għall-privazzjoni materjali
(Test b’relevanza għaż-ŻEE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament (KE) Nru 1177/2003 tal-Parlament Ewropew u tal-Kunsill tas-16 ta' Ġunju 2003 li jirrigwarda l-istatistika Komunitarja dwar l-introjtu u l-kondizzjonijiet ta' l-għajxien (UE-SILC) (1), u b'mod partikolari l-Artikolu 15(2)(f) tiegħu,
Billi:
(1)
Ir-Regolament (KE) Nru 1177/2003 stabbilixxa qafas komuni għall-produzzjoni sistematika ta' l-istatistika Komunitarja dwar l-introjtu u l-kondizzjonijiet ta' l-għajxien, li jinkorpora data rappreżentattiva u lonġitudinali, komparabbli u fil-ħin dwar l-introjtu u dwar il-livell u l-kompożizzjoni tal-faqar u l-esklużjoni soċjali fil-livelli nazzjonali u ta' l-Unjoni Ewropea.
(2)
Skond l-Artikolu 15(2)(f) tar-Regolament (KE) Nru 1177/2003, huma meħtieġa miżuri implimentattivi għal-lista ta' żoni u fatturi varjabbli sekondarji mmirati li għandhom jiġu inklużi kull sena fil-komponent rappreżentattiv ta' l-UE-SILC. Għas-sena 2009, għandha tiġi stabbilita l-lista tal-fatturi varjabbli sekondarji mmirati inkluża fil-modulu dwar il-privazzjoni materjali. Din għandha tkun akkumpanjata mid-dispożizzjoni tal-kodiċijiet u d-definizzjonijiet varjabbli.
(3)
Il-Kumitat tal-Programm Statistiku ma tax opinjoni favorevoli. F'dan il-każ, konformement mal-proċedura stabbilita fl-Artikolu 14(2) tar-Regolament (KE) Nru 1177/2003, il-Kummissjoni għandha mingħajr dewmien, tippreżenta lill-Kunsill proposta dwar il-miżuri li għandhom jittieħdu u għandha tinforma lill-Parlament Ewropew,
ADOTTA DAN IR-REGOLAMENT:
Artikolu 1
Il-lista ta' fatturi varjabbli sekondarji fil-mira, il-kodiċijiet varjabbli u d-definizzjonijiet għall-modulu ta' l-2009 dwar il-privazzjoni materjali li għandhom jiġu inklużi fil-komponent rappreżentattiv ta' l-istatistika Komunitarji dwar id-dħul u l-kondizzjonijiet ta' l-għajxien (UE-SILC), għandhom ikunu kif stabbilit fl-Anness.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, 14 ta’ April 2008.